એક્સપ્રેસ હાઈવે પરના આઇલેન્ડના સમારકામનો ખર્ચ પણ મ્યુનિ.ના માથે
નવગુજરાત સમય | Publish Date: Feb 12 2018 4:20AM
શહેરનાં દક્ષિણ ઝોનમાં ઇન્દ્રપુરી વોર્ડમાં એકસપ્રેસ હાઇવે ઉપર જવાનાં રસ્તા ઉપર બનાવાયેલાં આઇલેન્ડ નીચે દટાયેલું મેનહોલ શોધી કાઢવામાં આવતાં ગટરલાઇન બેક મારવાની સમસ્યાનો અંત આવ્યો છે. જો કે આઈલેન્ડના સમારકામનો ખર્ચ મ્યુનિ.ને ભોગવવો પડ્યો હતો.
નારોલ નરોડા હાઇવેનાં સર્વિસ રોડ નીચે ગટર લાઇન નાખવામાં આવેલી છે અને જેને અમુક અમુક અંતરે મેઇન લાઇનમાં જોડવામાં આવેલી છે. ઇન્દ્રપુરી વોર્ડમાં એકસપ્રેસ હાઇવે પેરેલલ સર્વિસ રોડ ઉપર ન્યૂ મણીનગર કેનાલથી રાધે ડુપ્લેક્ષ થઇ એકસપ્રેસ હાઇવેનાં આઇલેન્ડ ક્રોસ કરી મુખ્ય લાઇનમાં જતી એક ગટર લાઇનમાં છેલ્લા કેટલાય સમયથી સમસ્યા સર્જાઇ હતી. ગટરલાઇન ચેક કરતાં એકસપ્રેસ હાઇવે નીચે દટાયેલી ગટર લાઇન ચોકઅપ હોવાનું તારણ કાઢવામાં આવ્યું હતું. ત્યારબાદ લાઇન સાફ કરવા માટે મેનહોલ હોવું જોઇએ તે શોધતાં તે પણ ટ્રાફિક આઇલેન્ડ નીચે દટાઇ ગયું હોવાનું જાણવા મળ્યું હતું. હવે આ મેનહોલ શોધવા માટે આઇલેન્ડ ખોદવું પડે તેમ હોવાથી નેશનલ હાઇ‌વે ઓથોરિટીની મંજૂરી મેળવવામાં આવી હતી. જોકે ઓથોરિટીએ શરતો સાથે મંજૂરી આપતાં મ્યુનિ. ઇજનેર ખાતાએ એક કોન્ટ્રાક્ટરને મેનહોલ શોધવાની કામગીરી સોંપતાં એક્સપ્રેસ હાઇવે હસ્તકનાં ટ્રાફિક આઇલેન્ડમાં લોખંડની ગ્રીલ, બગીચાની લોન, નાના છોડ વગેરે ખોદી કાઢવામાં આવ્યા હતા. જોકે શરતો મુજબ આ ટ્રાફિક આઇલેન્ડને પહેલા જેવો બનાવી આપવાનો ખર્ચો પણ મ્યુનિ.એ ભોગવ્યો હતો.
આ ઉપરાંત શહેરનાં વિવિધ વિસ્તારોમાં ગટર લાઇનોમાં ભંગાણ પડવાનું જારી જ છે. વોટર સપ્લાય કમિટીનાં એજન્ડામાં મોટાભાગે ગટર સફાઇનાં કરોડોનાં કોન્ટ્રાક્ટ અને બ્રેકડાઉન તથા તેનાં રિપેરિંગ પાછળ થયેલાં ખર્ચ મંજૂર કરવાની દરખાસ્તો હોય છે જ. તે મુજબ લાંભા વોર્ડમાં નવાણા ડ્રેનેજ પંપિંગ સ્ટેશનમાં જતી ગટર લાઇનમાં મેનહોલ બ્રેકડાઉન થતાં ૨૫.૯૨ લાખ, વિરાટનગર વોર્ડમાં કેનાલની બાજુમાં સ્ટોર્મ વોટર ડ્રેનેજ પંપિંગ સ્ટેશનનાં મેનહોલ બ્રેકડાઉન થતાં ૫.૨૮ લાખ, સરખેજ વોર્ડમાં કેડિલાબ્રિજ સર્વિસ રોડ ઉપર ડ્રેનેજ લાઇનનું મેનહોલ બ્રેકડાઉન થતાં ૫.૭૫ લાખ, ગોતા વોર્ડમાં કારગીલ પેટ્રોલ પંપ જંકશન નજીક ડ્રેનેજ લાઇનનાં મેનહોલમાં બ્રેકડાઉન થતાં ૮.૫૫ લાખ, સરખેજ વોર્ડમાં કોર્પોરેટ રોડ ઉપર સ્ટોર્મ વોટર લાઇનના મેનહોલમાં બ્રેકડાઉન થતાં ૩.૯૮ લાખનો મળી અંદાજે અડધા કરોડ રૂપિયાનો ખર્ચ કરવામાં આવ્યો છે.